'Gewapende rower' doodgeskiet | Maroela Media
Gewapende roof in Burgersfort, Limpopo (Foto: SAPD, Limpopo)
Brig. Motlafela Mojapelo, woordvoerder van die polisie, het gesê veiligheidsbeamptes van Fidelity was op pad om kontant by die Absa-bank af te laai en het in die rigting van die bank gestap toe vier gewapende rowers hulle oorval het. Die veiligheidswagte is van 'n onbekende bedrag kontant, wat in sakke gedra is, beroof.
"Nog 'n lid van SBV-veiligheidsmaatskappy, wat in die omgewing was, het gesien wat gebeur en het vinnig reageer en die polisie ontbied. Die verdagtes het in 'n Amarok van die toneel gevlug en die polisie het hulle agternagesit. Die voertuig was langs St Thomas-kollege in 'n ongeluk. Van die sakke geld het geval terwyl die verdagtes gevlug het," het Mojapelo bygevoeg.
Een van die verdagtes is noodlottig gewond en drie persone het te voet gevlug. Die polisie is met 'n helikopter in die nabygeleë berge op soek na die persone.
"Polisiebeamptes het beslag gelê op twee AK47's, een pistool en een R5," het hy gesê.
Die Amarok is na bewering in Praktiseer-polisiëringsgebied as gekaap aangemeld. Enigiemand met inligting kan kol. Elias Zwane kontak by 013 231 0200.